በኢንተርፕራይዞች ልማት ውጤታማ ለመሆን ከቀድሞው የተለየ መንገድን መከተል እንደሚያስፈልግ ተገለጸ
ታምራት ተስፋዬአዲስ አበባ፦ የጥቃቅንና አነስተኛ ኢንተርፕራይዞች ልማትን ተጠቅሞ ድህነትን ለማሸነፍና ወደ ኢንዱስትሪ መር ኢኮኖሚ ለመሸጋገር የእቅድ ተግባራዊነትን ማረጋገጥና እስከዛሬ ከተመጣበት የተለየ መንገድን መከተል እንደሚያስፈልግ ተገለጸ። የ2013 የመጀመሪያ ዙር ሀገር አቀፍ ሞዴል የጥቃቅንና አነስተኛ ኢንተርፕራይዞች ዐውደ ርእይና ባዛር በአዲስ አበባ ከተማ ጀሞ አንድ ትናንት በተከፈተበት ወቅት፣ የከተማ ልማትና ኮንስትራክሽን ሚኒስትር ኢንጂነር አይሻ መሐመድ ፣ “የጥቃቅንና አነስተኛ ኢንተርፕራይዞች ልማትን ተጠቅመን ድህነትን ለማሸነፍ ብሎም ወደ ኢንዱስሪ መር ኢኮኖሚ ለመሸጋገር የያዝነውን እቅድ ተግባራዊነት ማረጋገጥና እስከዛሬ ከመጣንበት የተለየ መንገድን መከተል ግድ ይላል›› ብለዋል።የሥራ ዕድል ፈጠራ ሥራ ከሰዎች ህልውና ጋር የተያይዘ በመሆኑ ኃላፊነቱ ከባድ መሆኑን ያስገነዘቡት ሚኒስትሯ፣ በአሁንም ወቅትም ‹‹ከዩኒቨርሲቲና ቴክኒክና ሙያ ትምህርት ስልጠና ተመርቀው ሥራ እንዲፈጠርላቸው የሚጠብቁ ዜጎች በርካታ ናቸው፣ በዘርፉ የታቀፉና በስኬትና በውድቀት መካከል የሚንገዳገዱ አንቀሳቃሾችን ህልውን መታደግም ሌላው ፈታኝ የቤት ሥራ መሆኑን አመልክተዋል። ከፍተኛ የህዝብ ሀብት ፈሶባቸው የሚገነቡ የመስሪያና መሸጫ ቦታዎች ሠርተው የዕለት ጉርሳቸውን ለመሙላት ለተዘጋጁ ዜጎች በፍትሐዊነት ተደራሽ ማድረግም ከእያንዳንዱ የሚጠበቅ ኃላፊነት መሆኑን ያመላከቱት ኢንጂነር አይሻ፣ በአደራ የተቀበልነውን የህዝብ ገንዘብና መነሻ ጥሪት ለሌላቸው መገኖቻችን ያለ እጅ መንሻና ያለ ውጣ ውረድ በብድር ማቅረብም ለድርድር የማይቀርብ ግዴታችን ነው ብለዋል።ኃላፊነቱ ለአንድ ወገን የሚተው ባለመሆኑም አስፈፃሚና ባለድርሻ አካላት ከወትሮው በተለየ መጠናከውና መተባበር እንዳለባቸው አመልክተው ፣ ሞዴል የጥቃቅንና አነስተኛ አነቅሳቃሾችም መንግሥት በሚያደርገው የገበያ ትስስርና ድጋፎች ሳይወሰኑ በየትኛውም ገበያ ውስጥ ገብቶ የመወዳደርና ብቃት ማዳበር እንዳለባቸው አስታውቀዋል። መንግሥታዊ ድጋፎች የሚደረጉት
አንቀሳቃሾቹ በሁለት እግራችው
እስኪቆሙ እንጂ ዕድሜ ልክ አለመሆኑን በመረዳት እስከዛሬ የመጡበትን የአሸናፊነት፣ የመለወጥና ድህነትን ድል የመንሳት ፅናት እንዲያጠናክሩ አስገንዝበዋል።በአዲስ አበባ ከተማ አስተዳደር በምክትል ከንቲባ ማዕረግ የመንግሥት አገልግሎት ሰጪ ተቋማት ዘርፍ ኃላፊ አቶ ዣንጥራር ዓባይ በበኩላቸው፣ ‹‹በትምህርት ገበታ መምጠቃቸው፣ ዲግሪና ማስትሬት መጎናፀፋቸው፣ ሳያስኮፍሳቸው ቀን ከሌት ሠርተው፣ የላብና ወዛቸውን ፍሬ በሚያጭዱ፣ የሥራ ክቡርነት በተግባር በተገለጠበት መስክ በኩራት የተሰማሩ በርካታ ዜጎች በዘርፉ ፈርተዋል›› ብለዋል።ለዚህ ስኬት የበቁበት መንገድ ቀናና ምቹ እንዳልነበር አፅእኖት የሠጡት አቶ ዣንጥራር፣ ከመደራጀት ጀምሮ በስትራቴጂ ላይ የተቀመጡና መብታቸው የሆነውን መንግሥታዊ ድጋፍ በተገቢው መንገድ ለማግኘት ብዙ ፈተናዎች መጋፈጣቸውን አስታውሰዋል። ጥቃቅን ከሚለው ስያሜ አንስቶ የምርት፣ ግብአትና የገበያ እጥረት የማምረቻና መሸጫ ቦታ በተገቢው አለመመቻቸታቸውና የኪራይ ሰብሳቢነት ተግዳሮቶች በመንገዳቸው በብርቱ እንደፈተናቸው ተናግረዋል።ኃላፊው፣አነቀሳቃሾቹ መሰል ፈተናዎችን ተቋቁመው ለስኬት መብቃታቸውን በማድነቅም፣ ‹‹ልፋታቸው ፍሬ እንዲያፈራ፣ ድካማቸው ከራስ አልፎ ለወገን እንዲተርፍ፣ የሥራ ተነሳሽነታቸው ለብዙዎች አርአያ ሆኖ አገር እንድትኮራ የከተማ አስተዳደሩ ምንጊዜም ከጎናቸው እንደሚሆንም ማረጋገጫን ሰጥተዋል።‹‹በቀጣይም ዜጎችን ከማደራጀት ጀምሮ መንግሥታዊ ድጋፎችን ውጤታማ ለማድረግ እስከአሁን የመጣንበትን አሠራር በመፈተሸና አዳዲስ አሠራሮችን በመተግበር የተሻለ ውጤት ለማስመዝገብ እንሠራለን›› ብለዋል።የፌዴራል የከተሞችና የሥራ ዕድል ፈጠራና የምግብ ዋስትና ኤጀንሲ ዋና ዳይሬክተር፣ አቶ ገብረ መስቀል ጫላ በበኩላቸው፣ በዐውደ ርእይና ባዛር ላይ ከመላ አገሪቱ ከ200 በላይ ሞዴል ጥቃቅንና አንስተኛ ኢንተርፕራይዞች የኮሮና ቫይረስ ወረርሽኝን መስፋፋት መከላከል በሚያስችል መልኩ እንዲሳተፉ መደረጉን አስታውቀዋል።‹‹ዘላቂነት ያለው የገበያ ትስስር ለሥራ ዕድል ፈጠራና ለኢንተርፕራይዞች ልማት መሰረት ነው›› በሚል የተዘጋጀው
ዐውደ ርእይና ባዛር ከ4 ሚሊዮን ብር በላይ የገበያ ትስስር ይፈጠራል ተብሎ የሚጠበቅ ሲሆን፤ እስከ ገና ዋዜማ ክፍት ሆኖ ይቆያል።አዲስ ዘመን  ታህሳስ 23/2013